Rabi'ah bin Farrukh

Rabi'ah bin Abu Abdurrahman Farrukh at-Taimi al-Madani (), èkennal jhughân kalabân Rabi'ah ar-Ra'yi, panèka sala sèttong Tabi'in palèng ngodâ; sè aropa'aghi ahli fikih, hadis, bân mujtahid sè kalonta ḍâri kotta Madina. Rabi'ah ollè jhulughân Ar-Ra'yi karana anḍi' pamèkkèran sè tajhem bân bânnya' aghuna'aghi qiyas bân mantèk ḍâlem mapecca masala è bâkto ta' nemmo hadis shahih otabâ riwayât ḍâri sahabhât laènna.

Rabi'ah asalla ḍâri golongan mawla (abdhi sè èbhibhâssaghi). Ramana Abu Abdurrahman Farrukh ampon mangkat aperrang sareng pasukan Islam è bâkto Rabi'ah lahèr, bân Rabi'ah èrabât sareng èbhuna è Madina. Rabi'ah bânnya' ajhâr ḍâri pan-bârâmpan sahabhât bân tabi'in awwâl. Ghuruna Rabi'ah è antarana Anas bin Malik, As-Saib bin Yazid, Hanzhalah bin Qais, Makhul ash-Syami, Salamah bin Dinar, Sa'id bin al-Musayyib, bân Al-Qasim bin Muhammad.

Sabâtara morèddhâ tamaso' Malik bin Anas, Abu Hanifah Nu'man, Yahya bin Sa'id al-Anshari, Sufyan ats-Tsauri, Abdurrahman bin Amru al-Auza'i, Laits bin Sa'ad, Sulaiman bin Bilal, Isma'il bin Ja'far, Anas bin Idhya, bân laènna. Imam Malik sè bânnya' aghuru ḍâ' Rabi'ah toman nyata'aghi, jhâ' sa'amponna Salim bin Abdullah bân Al-Qasim sèdhâ, masala aghâma bânnya' èpasra'aghi ḍâ' Rabi'ah.

Rabi'ah sèdhâ bân èmakammaghi è kotta Hasyimiyyah (Irak), è taon 139 H (753/4 M).

 Sombher